PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/ZK/3/1/080	Bratislava 28. septembra 2007	

Protimonopolný úrad Slovenskej republiky, odbor koncentrácií v správnom konaní 
č. 0068/OK/2007 začatom dňa 03. 09. 2007 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vo veci koncentrácie podnikateľov Ing. Tomáša Bujňáka, Slávičie údolie 116, 811 02 Bratislava a podnikateľa TBDS, a.s. so sídlom Cesta na Kamzík 14, 831 01 Bratislava, IČO: 35 940 204

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v získaní nepriamej kontroly podnikateľa Ing. Tomáša Bujňáka, Slávičie údolie 116, 811 02 Bratislava nad podnikom podnikateľa TBDS, a.s. so sídlom Cesta na Kamzík 14, 831 01 Bratislava, IČO: 35 940 204, prostredníctvom podnikateľa  HAMPDEN INVESTMENTS LIMITED založenej podľa práva Veľkej Británie so sídlom 82 st. John Street, London ECIM 4 JN, Veľká Británia, registrovaná v Registri obchodných spoločností Anglicka a Walesu pod č. 5662685 a podnikateľa TRI R, a.s. Piesočná 7, 821 04 Bratislava, IČO: 36 364 568 na základe Rámcovej dohody o uzavretí zmluvy o kúpe cenných papierov uzatvorenej dňa 17. mája 2007 medzi spoločnosťou Slovak Telecom, a.s. Námestie Slobody 6, 817 62 Bratislava a spoločnosťou TRI R, a.s., Piesočná 7, 821 04 Bratislava z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 03.09.2007 listom zaevidovaným pod č. 3271/2007 podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) prostredníctvom JUDr. Martina Čižmárika, advokáta advokátskej kancelárie BADUCCI Legal, s.r.o. so sídlom Mostová 2, 811 02 Bratislava (ďalej len „právny zástupca“) doručené oznámenie koncentrácie, ktorá podľa oznámenia spočíva „v získaní nepriamej kontroly nad spoločnosťou TBDS, a.s. so sídlom Cesta na Kamzík 14, 831 01 Bratislava, IČO: 35 940 204 (ďalej len „TBDS“) osobami ovládajúcimi spoločnosti, ktoré ovládajú spoločnosť TRI R, a.s. Piesočná 7, 821 04 Bratislava (ďalej len „TRI R“), t.j. Ing. Tomášom Bujňákom, Slávičie údolie 116, 811 02 Bratislava (ďalej len „Ing. Tomáš Bujňák“) ako 100% vlastníkom spoločnosti HAMPDEN INVESTMENTS LIMITED založenej podľa práva Veľkej Británie so sídlom 82 st. John Street, London ECIM 4 JN, Veľká Británia, registrovaná v Registri obchodných spoločností Anglicka a Walesu pod č. 5662685 (ďalej len „HAMPDEN“) a Ing. Jozefom Motyčkom ako 67% vlastníkom spoločnosti MOVYS, a.s. so sídlom Piesočná 7, 821 04 Bratislava, IČO: 35 802 286 (ďalej len „MOVYS“)“.

Na základe vyššie uvedeného úrad právnemu zástupcovi oznámil listom                   č. 3344/PMÚ SR/2007 zo dňa 11.09.2007, že dňa 03.09.2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie pod č. 0068/OK/2007.
Predmetným listom úrad požiadal právneho zástupcu, aby doplnil predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) a taktiež ho upozornil  na skutočnosť, že lehota na vydanie rozhodnutia podľa § 11 zákona nezačala plynúť. 

Dňa 11.09.2007 listom zaevidovaným pod č. 3357/2007 a dňa 20.09.2007 listom zaevidovaným pod č. 3444/2007 boli úradu doručené doplnenia oznámenia koncentrácie, ktorými právny zástupca doplnil podklady a informácie požadované listami úradu 3344/PMÚ SR/2007 zo dňa 11.09.2007 a 3433/PMÚ SR/2007 zo dňa 20.09.2007. 
Vyššie uvedenými listami úrad žiadal právneho zástupcu o predloženie a odôvodnenie informácie, kto vykonáva kontrolu nad podnikom podnikateľa TRI R, a teda kto vykonáva kontrolu nad podnikom podnikateľa TBDS, z dôvodu správneho zadefinovania účastníkov predmetnej koncentrácie úradom a následného zistenia, či predmetná transakcia podlieha kontrole úradu. Z podkladov a informácií predložených právnym zástupcom úrad dospel k záveru, že prijímanie strategických rozhodnutí podnikateľa TRI R upravujú stanovy spoločnosti TRI R a Akcionárska Zmluva zo dňa 16.02.2007 uzatvorená medzi spoločnosťami MOVYS, HAMPDEN a I.T.A. Telecom Slovakia s.r.o. so sídlom Pestovateľská 8, 821 04 Bratislava, Slovenská republika, IČO: 35 700 050 (ďalej len „ITA Telecom Slovakia“). Úrad po preskúmaní týchto dokumentov zistil, že kontrolu nad podnikom podnikateľa TRI R vykonáva Ing. Tomáš Bujňák prostredníctvom spoločnosti HAMPDEN, ktorá je výlučne kontrolovaná Ing. Tomášom Bujňákom. 

Ako už bolo uvedené vyššie, informácie požadované úradom boli rozhodujúce pre vydanie rozhodnutia a to na posúdenie, kto bude účastníkom predmetnej koncentrácie a či predmetná koncentrácia podlieha kontrole úradu podľa § 10 ods. 1 zákona. Nakoľko úrad po predložení podkladov a informácií úradu zistil, že sa jedná o koncentráciu, ktorá nepodlieha kontrole úradu, úrad už nepovažoval za potrebné vyzvať účastníka konania na predloženie všetkých náležitostí podľa § 10 ods. 12 zákona a vyhlášky.

Úrad na základe predložených podkladov a informácií obsiahnutých v oznámení koncentrácie dospel k nasledujúcim skutočnostiam.

Podnikatelia 

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Ing. Tomáš Bujňák je fyzická osoba, ktorá vlastní a výlučne kontroluje spoločnosť HAMPDEN. Na základe Akcionárskej Zmluvy zo dňa 16.02.2007 uzatvorenej medzi spoločnosťami MOVYS, HAMPDEN a I.T.A. Telecom Slovakia vykonáva Ing. Tomáš Bujňák prostredníctvom spoločnosti HAMPDEN kontrolu nad spoločnosťou TRI R. 

Vzhľadom na to, že Ing. Tomáš Bujňák vykonáva kontrolu nad vyššie uvedenými spoločnosťami, je fyzickou osobou, ktorej činnosti a konania súvisia s hospodárskou súťažou bez ohľadu na to, či tieto činnosti a konania sú alebo nie sú  zamerané na dosahovanie zisku, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť TBDS je akciovou spoločnosťou zapísanou v Obchodnom registri Okresného súdu Bratislava I, oddiel: Sa, vložka číslo: 3611/B dňa 11.06.2005. Spoločnosť TBDS je výlučne kontrolovaná spoločnosťou Slovak Telecom, a.s. so sídlom Námestie Slobody 6, 817 62 Bratislava (ďalej len „Slovak Telecom“). Ako vyplýva z oznámenia koncentrácie predmetom činnosti spoločnosti TBDS je najmä montáž, údržba a oprava telekomunikačných zariadení; obstarávateľská činnosť spojená so správou nehnuteľností; návrh a optimalizácia informačných technológií, ich vývoj a realizácia; automatizované spracovanie údajov; prevádzkovanie siete analógových R a TV vysielačov a TV prevádzačov; prevádzkovanie siete DVB-T,      T-DAB (T-DMB); budovanie a prevádzkovanie elektronických komunikačných sietí a s tým súvisiace činnosti (napríklad frekvenčné plánovanie, meranie pokrytia a rušení). Spoločnosť TBDS nevykonáva kontrolu nad žiadnym podnikateľom.

Vzhľadom na to, že spoločnosť TBDS je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona. 

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe informácií a podkladov poskytnutých v oznámení koncentrácie a v jeho doplneniach, predmetná koncentrácia spočíva v získaní nepriamej kontroly            Ing. Tomáša Bujňáka nad podnikom podnikateľa TBDS prostredníctvom podnikateľa HAMPDEN a podnikateľa TRI R, na základe Rámcovej dohody o uzatvorení zmluvy o kúpe cenných papierov uzatvorenej dňa 17. 05.2007 medzi spoločnosťami Slovak Telecom a spoločnosťou TRI R (ďalej len „Rámcová dohoda“).

Na základe Rámcovej dohody Ing. Tomáš Bujňák prostredníctvom podnikateľa HAMPDEN a podnikateľa TRI R nadobudne 100% akcií podnikateľa TBDS. Po preskúmaní predložených informácií a podkladov zistil, že uzavretím Rámcovej dohody získal Ing. Tomáš Bujňák nepriamu kontrolu nad podnikom podnikateľa TBDS prostredníctvom podnikateľa HAMPDEN a prostredníctvom podnikateľa TRI R.

Vzhľadom na vyššie uvedené skutočnosti úrad dospel k záveru, že na základe Rámcovej dohody vznikla koncentrácia podľa § 9 ods. 1 písm. b) zákona v spojení s § 9 ods. 4 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 
Na základe vyššie uvedeného úrad zistil, že účastníkom predmetného správneho konania je podnikateľ Ing. Tomáš Bujňák, ktorý získava kontrolu nad podnikom podnikateľa TBDS.
V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia Ing. Tomáš Bujňák, ktorý získava kontrolu nad podnikom podnikateľa TBDS, ako aj podnikateľ TBDS, nad ktorým je na základe Rámcovej dohody kontrola získavaná. 

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vzhľadom na to, že koncentrácia vznikla na základe Rámcovej dohody uzatvorenej dňa 17.05.2007 a podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, úrad bral do úvahy obrat dosiahnutý za rok 2006.
Na základe podkladov a informácií predložených v oznámení koncentrácie úrad zistil, že posudzovaná koncentrácia nepodlieha kontrole úradu, nakoľko účastníci koncentrácie nedosiahli obratové kritéria  podľa § 10 ods. 1 písm. a) zákona a ani podľa § 10 ods. 1 písm. b) zákona.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 32 ods. 2 písm. c) zákona, úrad zastaví konanie rozhodnutím, ak dôvod na konanie nebol daný alebo odpadol.

Na základe uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácii

Rozhodnutie sa doručuje:

JUDr. Martin Čižmárik
advokát
BADUCCI Legal, s.r.o., advokátska kancelária
Mostová 2
811 02 Bratislava